b'\n_START_ARTICLE_\nOperaatio Linebacker II\n_START_SECTION_\nTausta\n_START_PARAGRAPH_\nPariisin rauhanneuvottelut vuonna 1972 olivat kariutuneet, kun Etel\xc3\xa4-Vietnamin presidentti Nguy\xe1\xbb\x85n V\xc4\x83n Thi\xe1\xbb\x87u oli hyl\xc3\xa4nnyt rauhansopimuksen ehdot 13. joulukuuta ja Pohjois-Vietnam oli kielt\xc3\xa4ytynyt muuttamasta jo alustavasti sovittuja ehtoja. Yhdysvaltojen presidentti Richard Nixon antoi Pohjois-Vietnamille uhkavaatimuksen neuvotteluihin palaamisesta ja kun t\xc3\xa4h\xc3\xa4n ei suostuttu, seurasi uusi Pohjois-Vietnamin pommitusaalto._NEWLINE_Pohjois-Vietnamin pommitusta talvella oli suunniteltu alun perin itse asiassa jo aikaisemmin samana vuonna ensimm\xc3\xa4isen operaatio Linebackerin aikana. Nixonin virallisesti antama syy operaatiolle oli pohjoisen pakottaminen neuvotteluihin, mutta nauhoitetuista keskusteluista presidentin, varapresidentti Spiro Agnew\xe2\x80\x99n ja ulkoministeri Henry Kissingerin v\xc3\xa4lill\xc3\xa4 tiedet\xc3\xa4\xc3\xa4n, ett\xc3\xa4 todellinen syy oli osoittaa etel\xc3\xa4n presidentti Thi\xe1\xbb\x87ulle, ett\xc3\xa4 Yhdysvallat oli edelleen tarvittaessa valmis laajoihin iskuihin pohjoista vastaan ja taivuttelemaan n\xc3\xa4in se suostumaan rauhansopimukseen. Thi\xe1\xbb\x87u oli ollut erityisesti sit\xc3\xa4 vastaan, ett\xc3\xa4 sopimus ei edellytt\xc3\xa4nyt pohjoisen asevoimien vet\xc3\xa4mist\xc3\xa4 etel\xc3\xa4st\xc3\xa4._NEWLINE_S\xc3\xa4\xc3\xa4 Vietnamissa oli joulukuisin huono, joten operaatio edellytti elektro-optisesti ja laserilla ohjattujen pommien k\xc3\xa4ytt\xc3\xb6\xc3\xa4. Yhdysvalloissa t\xc3\xa4t\xc3\xa4 kalustoa voitiin k\xc3\xa4ytt\xc3\xa4\xc3\xa4 F-111 Aardvark- ja A-6 Intruder -h\xc3\xa4vitt\xc3\xa4j\xc3\xa4pommittajilla sek\xc3\xa4 B-52 Stratofortress -pommikoneilla. H\xc3\xa4vitt\xc3\xa4j\xc3\xa4pommittajia oli kuitenkin suhteellisen v\xc3\xa4h\xc3\xa4n, joten operaation k\xc3\xa4ytt\xc3\xb6\xc3\xb6n j\xc3\xa4i p\xc3\xa4\xc3\xa4asiassa B-52-pommikoneet. Niiden k\xc3\xa4ytt\xc3\xb6 taas edellytti suuria iskukohteita, joista oli tehty luettelo elokuussa 1972. Kohteet olivat esimerkiksi varastokomplekseja, lentokentti\xc3\xa4 ja rautatievarikkoja. Uusia ilmaiskuja osattiin odottaa pohjoisessa. Kenraali V\xc4\x83n Ti\xe1\xba\xbfn D\xc5\xa9ng oli m\xc3\xa4\xc3\xa4r\xc3\xa4nnyt valmistelemaan maan puolustusta jo marraskuun lopulla. 14. joulukuuta H\xe1\xba\xa3i Ph\xc3\xb2ngin satamaan tiputettiin miinoja, mik\xc3\xa4 antoi my\xc3\xb6s viitteit\xc3\xa4 tulevista iskuista. H\xe1\xba\xa3i Ph\xc3\xb2ng ja Hanoi evakuoitiin.\n_START_SECTION_\nOperaatio\n_START_PARAGRAPH_\nEnsimm\xc3\xa4iset iskut B-52-koneilla tehtiin h\xc3\xa4m\xc3\xa4r\xc3\xa4n laskeuduttua 18. joulukuuta. Pohjoinen oli erityisen haavoittuva \xc3\xb6isille iskuille. Maan h\xc3\xa4vitt\xc3\xa4jill\xc3\xa4 ei yleens\xc3\xa4 ollut tutkia, ja sen ilmatorjuntakanuunat vaativat vihollisen torjuakseen n\xc3\xa4k\xc3\xb6yhteyden. Kello 18.45 koneet iskiv\xc3\xa4t varastokompleksiin Kinh Nossa, rautatieasemalle Y\xc3\xaan Vi\xc3\xaaniss\xc3\xa4 ja kolmelle lentokent\xc3\xa4lle Hanoin ymp\xc3\xa4rist\xc3\xb6ss\xc3\xa4. Pohjoisvietnamilainen S-75-ilmatorjuntaohjus ampui alas yhden koneen. My\xc3\xb6hemmin keskiy\xc3\xb6ll\xc3\xa4 toinen aalto koneita iski Hanoin ymp\xc3\xa4rist\xc3\xb6\xc3\xb6n. Yksi koneista vaurioitui vihollisen tulessa, mutta se onnistui palaamaan Thaimaan puolelle ennen putoamistaan. Aamuy\xc3\xb6ll\xc3\xa4 kolmannen aallon mukana putosi j\xc3\xa4lleen yksi kone._NEWLINE_Iskut jatkuivat 19. joulukuuta. Kohteena olivat Th\xc3\xa1i Nguy\xc3\xaanin voimala ja Y\xc3\xaan Vi\xc3\xaanin rautatieasema. Kaksi koneista vahingoittui, mutta ne onnistuivat palaamaan takaisin tukikohtiinsa. Uusissa iskuissa 21. joulukuuta putosi kuusi B-52-konetta. Koneita oli viel\xc3\xa4 tuolloin suhteellisen v\xc3\xa4h\xc3\xa4n, joten tappiot olivat siet\xc3\xa4m\xc3\xa4tt\xc3\xb6m\xc3\xa4t. Iskujen kohteeksi otettiin nyt ilmatorjunta-asemat, mutta iskuissa menetettiin viel\xc3\xa4 kaksi muuta B-52-konetta. Lopulta iskuista Hanoin ymp\xc3\xa4rist\xc3\xb6ss\xc3\xa4 luovuttiin kokonaan. Joulup\xc3\xa4iv\xc3\xa4n\xc3\xa4 iskuissa pidettiin 36-tuntinen tauko. Aamulla 26. toukokuuta teht\xc3\xa4v\xc3\xa4\xc3\xa4 varten erityisesti varustellut F-4 Phantom- ja F-105 Thunderchief -koneet iskiv\xc3\xa4t ilmatorjuntaohjusten laukaisupaikkoja vastaan. Illemmalla F-111 Aardvark -koneet iskiv\xc3\xa4t puolestaan kiitoratoja vastaan est\xc3\xa4\xc3\xa4kseen vihollisen h\xc3\xa4vitt\xc3\xa4jien ilmaannousun. Seuaavana y\xc3\xb6n\xc3\xa4 tehtiin historian suurin keskitetty isku B-52-koneilla. Vain noin 15 minuutin sis\xc3\xa4ll\xc3\xa4 120 B-52-konetta iski kymmeneen eri kohteeseen Pohjois-Vietnamissa. Yhdysvallat menetti kaksi konetta. Pohjois-Vietnam ei pystynyt en\xc3\xa4\xc3\xa4 korvaamaan k\xc3\xa4ytt\xc3\xa4mi\xc3\xa4\xc3\xa4n ilmatorjuntaohjuksia uusilla ohjuksilla._NEWLINE_Joulup\xc3\xa4iv\xc3\xa4\xc3\xa4 seuranneena y\xc3\xb6n\xc3\xa4 Vietnamin politbyroo oli ehdottanut uusien neuvottelujen aloittamista 8. tammikuuta 1973. Nixon vaati kuitenkin neuvottelujen aloittamista viimeist\xc3\xa4\xc3\xa4n 2. tammikuuta ja mainitsi, ett\xc3\xa4 pommitukset jatkuisivat, jos ehtoihin ei suostuttaisi. 27. joulukuuta B-52-koneet iskiv\xc3\xa4t lentokentille ja varastoihin Hanoissa, Vinhiss\xc3\xa4 sek\xc3\xa4 rautatieasemalle l\xc3\xa4hell\xc3\xa4 Kiinan vastaista rajaa. Kaksi koneista ammuttiin j\xc3\xa4lleen alas, mutta kokonaisuudessaan pohjoisen ilmapuolustus oli nyt huomattavasti kaoottisempaa. Kahtena seuraavana y\xc3\xb6n\xc3\xa4 Yhdysvalloille ei tullut tappioita. Pohjois-Vietnam suostui viimein 28. joulukuuta Nixonin vaatimuksiin, ja operaatio Linebacker II p\xc3\xa4\xc3\xa4ttyi.\n_START_SECTION_\nSeuraukset\n_START_PARAGRAPH_\nOperaatio Linebacker II:n p\xc3\xa4\xc3\xa4tytty\xc3\xa4 ilmaiskut jatkuivat viel\xc3\xa4 Etel\xc3\xa4-Vietnamin puolella. Operaation aikana Yhdysvallat menetti 795:ll\xc3\xa4 lennolla 15 B-52-konetta ja yhdeks\xc3\xa4n konetta vaurioitui. 50 miehist\xc3\xb6n j\xc3\xa4sent\xc3\xa4 j\xc3\xa4i vangiksi. Lis\xc3\xa4ksi Yhdysvallat menetti yhdeks\xc3\xa4n h\xc3\xa4vitt\xc3\xa4j\xc3\xa4pommittajaa sek\xc3\xa4 tiedustelukoneen ja pelastushelikoperin. Pohjois-Vietnamiin pudotettiin B-52-koneista yhteens\xc3\xa4 15\xc2\xa0237 tonnia pommeja. Pohjois-Vietnamin mukaan Hanoissa pommituksissa sai surmansa 1\xc2\xa0312 henkil\xc3\xb6\xc3\xa4 ja H\xe1\xba\xa3i Ph\xc3\xb2ngissa noin 300. Varsinaisten iskukohteiden ulkopuolella tuhot olivat j\xc3\xa4\xc3\xa4neet verrattain pieniksi. Pohjois-Vietnamin ilmapuolustus oli pitk\xc3\xa4lti tuhottu, ja iskujen psykologinen vaikutus maan johtoon oli huomattava. Operaatiota seuranneiden rauhanneuvottelujen tuloksena oli tulitaukosopimus 23. tammikuuta 1973._NEWLINE_Ilmaiskujen kannattajien mielest\xc3\xa4 pommitukset pakottivat pohjoisen takaisin neuvotteluihin. Sodan loppuminenkin olisi heid\xc3\xa4n mielest\xc3\xa4 voinut tulla aiemmin, jos yht\xc3\xa4 suuria iskuja olisi tehty jo aiemmin. Toisaalta sotaa vastustaneissa piireiss\xc3\xa4 pommituksia verrattiin esimerkiksi tuhoisaan Dresdenin pommitukseen toisessa maailmansodassa. Yhdysvalloissa lehdist\xc3\xb6 uutisoi iskuista p\xc3\xa4\xc3\xa4osin negatiivisesti, ja iskuihin viitattiin usein Joulupommituksina. Monissa kaupungeissa j\xc3\xa4rjestettiin iskujen vastaisia mielenosoituksia.'